SKRIFTLIG FORESPØRGSEL P-1502/02

af Gianfranco Dell'Alba (NI) til Kommissionen

(22. maj 2002)

Om: Krænkelse af menneskerettigheder i Vietnam

Den generelle menneskerettighedssituation i Vietnam vækker stor bekymring. Regeringen fører en omfattende og systematisk forfølgelseskampagne mod forskellige grupper, såsom politiske dissidenter, religiøse ledere og indfødte, dvs. bjergfolket i det sydlige Vietnam, også kendt som Montagnarderne.

Ifølge kilder i området er adskillige mennesker i Gai Lai-provinsen blevet chikaneret, voldtaget, slået eller vilkårligt arresteret for at have deltaget i de fredelige demonstrationer i februar 2001 for overholdelse af menneskerettighederne med hensyn til Montagnarderne samt i fejringen af julefestlighederne i 2001.

Det drejer sig om 25 mænd fra Degar-stammen og en 18-årig kvinde ved navn H'Ngon fra Sakari i Cambodja. De kommer fra Cu Se-distriktet i Gia Lai-provinsen. Deres navne er: Hmen, Pen, Ninh, (landsbyen Plei Hlu); Bu, Tim (landsbyen Plei Le An); Tim, Dit, (landsbyen Plei Le Ngol); Hmanh (landsbyen Plei Com Bom); Kut, Hlol (landsbyen Plei Nao); Weh (landsbyen Plei Bia Tih) Hai, Jum, Dun, Tinh (landsbyen Plei Djrong); Dun (landsbyen Plei Bia Tih) Ksor Ni fra Bon Broai, Ayun Pa-distriketet, Gia Lai-provinsen. Alle de ovennævnte personer er blevet tilbageholdt i deres eget distrikt, bortset fra Ksor Ni, der sidder i isolation.

Medlemmer af Degar-stammen, der anmelder vietnamesere for hændelser, fængsles normalt. Vietnameserne ved, at de er lette og tilgængelige ofre, fordi regeringen altid anvender to forskellige regelsæt.

Vil Kommissionen i betragtning af, at Vietnam har tiltrådt den internationale konvention om borgerlige og politiske rettigheder, at EU er til stede i regionen, og at den yder betydelig støtte til FN i regionen med hensyn til flygtninge, udvikling, miljø og narkotika,

- anmode Vietnam om i overensstemmelse med dets tiltrædelse af internationale konventioner at åbne de forskellige provinser i det centrale højland for internationale og uafhængige observatører?

- Har Kommissionen planer om at sende en delegation på besøg i denne region?

Svar afgivet på Kommissionens vegne af Chris Patten

(25. juni 2002)

Sammen med medlemsstaternes diplomatiske repræsentationer følger Kommissionens delegation i Hanoi nøje situationen på menneskerettighedsområdet i Vietnam og deltager i samtlige af EU's diplomatiske henvendelser til regeringen i Vietnam. I artikel 1 i samarbejdsaftalen mellem EU og Vietnam, som blev underskrevet i 1995, fastslås det, at respekten for menneskerettigheder og demokratiske principper udgør grundlaget for samarbejdet mellem parterne, og menneskerettigheder drøftes med Vietnams regering på møderne i Den Blandede Kommission EU-Vietnam.

I februar 2001 var der alvorlige uroligheder i provinserne Gia Lai og Dac Lac. Tusinder af medlemmer af etniske minoriteter, lokalt kendt som montagnards, deltog ifølge rapporter i demonstrationer. Nogle af disse førte til vold, hvor demonstranter blokerede en national hovedvej og angreb et postkontor, en telefoncentral samt andre offentlige bygninger. Politi og militærstyrker med helikoptere blev sat ind for at genindføre ro og orden. Det var det officielle vietnamesiske nyhedsbureau, der berettede om begivenhederne. Udenlandske korrespondenter kunne ikke få tilladelse til at besøge de to provinser.

Efter disse hændelser søgte ca. 200 lokale indbyggere tilflugt i Cambodja. Nogle af disse mennesker vendte relativt hurtigt tilbage til Vietnam. Et mindre antal blev bevilget ret til at flytte til USA. Senere sluttede flere sig til gruppen, som blev i Cambodja. Samtidig blev ca. 15 personer, som havde været involveret i urolighederne i februar 2001, stillet for retten og dømt i Vietnam. Ved udgangen af sidste år blev det rapporteret, at der kunne være op til 1000 montagnards i Cambodja. I januar 2002 blev der dog indgået en aftale mellem De Forenede Nationers Højkommissariat for Flygtninge (UNHCR) og regeringerne i Cambodja og Vietnam om en overvåget tilbageflytning af de mennesker, som ønskede at vende tilbage til Vietnam.

Tilbageflytningen forløb til at begynde med tilfredsstillende, men der stødte mange problemer til senere. Kommissionen og medlemsstaterne støttede fornyede drøftelser mellem UNHCR og de to regeringer for at sikre gennemførelsen af det aftalte tilbageflytningsprogram. Efter at yderligere problemer er kommet til, har UNHCR imidlertid opsagt trepartsaftalen. På baggrund af et tilbud fra den amerikanske regering har den cambodjanske regering givet tilladelse til, at de montagnards, som stadig befandt sig i Cambodja, kunne flytte til USA, hvis de ønskede det. Dette tilbageflytningsprogram gennemføres i samarbejde med UNHCR.

Sammen med medlemsstaternes repræsentationer har Kommissionen så vidt, det har været muligt, nøje fulgt udviklingen og situationen i de centrale provinser. Det har endnu ikke været muligt at opnå en uafhængig bekræftelse af de enkelte sager, som nævnes i spørgsmålet. Kommissionen er dog klar over, at en ikke-statslig organisation har foretaget interviews i Cambodja af medlemmer af den protestantiske gruppe Dega. Kommissionens delegation i Hanoi er derfor blevet anmodet om at indhente yderligere oplysninger og derefter sammen med medlemsstaternes repræsentationer træffe de nødvendige foranstaltninger.

På mødet den 6. juni mellem kommissæren med ansvar for forbindelser med tredjelande og den vietnamesiske udenrigsminister NGUYENDY NIEN opfordrede Kommissionen ministeren til i større udstrækning at tillade adgang til området for diplomater og ikke-statslige organisationer. Repræsentanter for Den Europæiske Unions formandskab og to af de andre medlemsstater har for nylig besøgt det centrale højland og har ved deres hjemkomst aflagt rapport.